รัฐบาลไทย-ข่าวทำเนียบรัฐบาล-นายกรัฐมนตรีเป็นประธานประชุมบอร์ด นโยบายเพิ่มขีดความสามารถในการแข่งขันของประเทศสำหรับอุตสาหกรรมเป้าหมาย กำหนดกรอบมาตรการในการดำเนินงานตาม พ.ร.บ.
วันจันทร์ที่ 3 เมษายน 2560
นายกรัฐมนตรีเป็นประธานประชุมบอร์ด นโยบายเพิ่มขีดความสามารถในการแข่งขันของประเทศสําหรับอุตสาหกรรมเป้าหมาย กําหนดกรอบมาตรการในการดําเนินงานตาม พ.ร.บ.
นายกรัฐมนตรีเป็นประธานประชุม กกข. ครั้งที่ 1/60 กําหนดกรอบมาตรการในการทํางานตาม พ.ร.บ.การเพิ่มขีดความสามารถในการแข่งขันของประเทศสําหรับอุตสาหกรรมเป้าหมาย พ.ศ. 2560
วันนี้ (31 มี.ค.60) เวลา 13.30 น. ณ ห้องสีเขียว ตึกไทยคู่ฟ้า ทําเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะกรรมการนโยบายเพิ่มขีดความสามารถในการแข่งขันของประเทศสําหรับอุตสาหกรรมเป้าหมาย (กกข.) ครั้งที่ 1/2560 โดยมีนายอภิศักดิ์ ตันติวรวงศ์ รัฐมนตรีว่าการกระทรวงการคลัง นางอรรชกา สีบุญเรือง รัฐมนตรีว่าการกระทรวงวิทยาศาสตร์และเทคโนโลยี นายอุตตม สาวนายน รัฐมนตรีว่าการกระทรวงอุตสาหกรรม และผู้ที่เกี่ยวข้อง เข้าร่วมการประชุม
ภายหลังการประชุม นายณัฐพร จาตุศรีพิทักษ์ ที่ปรึกษารัฐมนตรีประจําสํานักนายกรัฐมนตรี ได้แถลงผลการประชุมว่า การประชุมครั้งแรกของ กกข. ในวันนี้เพื่อกําหนดกรอบมาตรการในการทํางานตาม พ.ร.บ.การเพิ่มขีดความสามารถในการแข่งขันของประเทศสําหรับอุตสาหกรรมเป้าหมาย พ.ศ. 2560 ที่มีผลบังคับตั้งแต่วันที่ 14 กุมภาพันธ์ที่ผ่านมา โดยสาระสําคัญของ พ.ร.บ. การเพิ่มขีดความสามารถฯ ได้กําหนดสิทธิประโยชน์สําหรับอุตสาหกรรมเป้าหมาย ให้ได้รับยกเว้นภาษีเงินได้นิติบุคคลถึง 15 ปี ซึ่งมากกว่าสิทธิประโยชน์ตาม พ.ร.บ.ส่งเสริมการลงทุน ที่กําหนดให้ได้รับยกเว้นภาษีเงินได้นิติบุคคลไว้ที่ไม่เกิน 13 ปี และ พ.ร.บ. การเพิ่มขีดความสามารถฯ ยังมีกองทุนจํานวน 10,000 ล้านบาทสนับสนุนค่าใช้จ่ายในการลงทุน การวิจัยและพัฒนา การส่งเสริมนวัตกรรม หรือการพัฒนาบุคลากรเฉพาะด้าน
สําหรับโครงสร้างการบริหารงาน กกข. มีนายกรัฐมนตรีเป็นประธาน รองนายกรัฐมนตรี (นายสมคิด จาตุศรีพิทักษ์) เป็นรองประธาน เลขาธิการคณะกรรมการส่งเสริมการลงทุน เป็น เลขานุการ กรรมการประกอบด้วย รัฐมนตรีว่าการกระทรวงการคลัง รัฐมนตรีว่าการกระทรวงวิทยาศาสตร์และเทคโนโลยี รัฐมนตรีว่าการกระทรวงอุตสาหกรรม ปลัดกระทรวงดิจิทัลเพื่อเศรษฐกิจและสังคม ผู้อํานวยการสํานักงบประมาณ เลขาธิการคณะกรรมการพัฒนาการเศรษฐกิจและสังคมแห่งชาติ เลขาธิการคณะกรรมการนโยบายวิทยาศาสตร์ เทคโนโลยีและนวัตกรรมแห่งชาติ โดย กกข. มีอํานาจหน้าที่ในการกําหนดนโยบาย ยุทธศาสตร์ และแผนงาน ประกาศกําหนดประเภทและลักษณะของกิจการในอุตสาหกรรมเป้าหมาย ประกาศกําหนดหลักเกณฑ์ วิธีการ และเงื่อนไขในการให้สิทธิประโยชน์ กําหนดกรอบแนวทางการสรรหาและเจรจา ออกระเบียบเกี่ยวกับการรับเงิน การจ่ายเงิน และการเก็บรักษาเงินกองทุน นอกจากนี้ยังมีอํานาจในการอนุมัติและเพิกถอนสิทธิประโยชน์ รวมทั้งกําหนดเงื่อนไขแก่ผู้ได้รับการส่งเสริม และประเมินผลการดําเนินงานของกองทุน ประเมินความคุ้มค่าในการให้สิทธิเพื่อรายงานคณะรัฐมนตรี โดยจะมีคณะอนุกรรมการสรรหาและเจรจา ทําหน้าที่ดําเนินการสรรหาและเจรจาตามกรอบแนวทางที่คณะกรรมการนโยบายกําหนด และเสนอบันทึกผลการเจรจาต่อคณะกรรมการนโยบายเพื่อพิจารณาอนุมัติให้ผู้ขอรับการส่งเสริมได้รับสิทธิประโยชน์ ตามกรอบที่คณะกรรมการได้กําหนด
ทั้งนี้ ที่ประชุม กกข. ได้มีการกําหนดลักษณะกิจการอุตสาหกรรมเป้าหมายอย่างกว้าง ๆ โดยเริ่มจาก 10 อุตสาหกรรมเป้าหมายที่ได้มีการประกาศไปแล้ว และอาจมีอุตสาหกรรมอื่นเพิ่มเติมตามการเปลี่ยนแปลงไปของโลก นอกจากนี้ลักษณะของกิจการในอุตสาหกรรมเป้าหมาย จะต้องมีลักษณะเป็นอุตสาหกรรมเป้าหมายที่ยังไม่เคยมีการผลิต หรือให้บริการในประเทศมาก่อน หรือมีการใช้เทคโนโลยีใหม่ หรือใช้ความรู้ในการผลิตขั้นสูง และควรเป็นอุตสาหกรรมที่ทําให้เกิดผลกระทบในเชิงกว้าง นอกจากนี้ จะต้องมีผลประโยชน์ต่อสาธารณะ เช่น จะต้องเสนอแผนความร่วมมือกับสถาบันการศึกษา สถาบันวิจัย โดยต้องมีการพัฒนาบุคลากรในภาคส่วนต่าง ๆ อย่างเป็นรูปธรรมชัดเจน เนื่องจากปัญหาที่ผ่านมาของประเทศในเวลาที่ดึงดูดอุตสาหกรรมเข้ามา สิ่งที่ได้คือโรงงานและการจ้างงานเท่านั้น แต่ยังมีปัญหาในเรื่องการถ่ายทอดเทคโนโลยี ทั้งนี้ ที่ประชุมยังไม่ได้กําหนดหลักเกณฑ์ของลักษณะอุตสาหกรรมเป้าหมายอย่างชัดเจน รวมทั้งกรอบของการเจรจาว่าควรจะเป็นในลักษณะใด เพราะสถานการณ์อาจมีการเปลี่ยนแปลง ซึ่งนายกรัฐมนตรีได้มอบหมายให้นายสุวิทย์ เมษินทรีย์ รัฐมนตรีประจําสํานักนายกรัฐมนตรี หารือร่วมกับบีโอไอ เพื่อพิจารณาหลักเกณฑ์ให้ชัดเจน แล้วนํากลับมาเสนอต่อที่ประชุมในการประชุมครั้งต่อไป
“เนื่องจากอุตสาหกรรมแต่ละด้านไม่เหมือนกัน ดังนั้น จึงควรจะต้องเปิดช่องในการเจรจามากขึ้น จุดที่อยากจะย้ําคือเรื่องของการประเมินผลการดําเนินงาน ที่สุดท้ายจะต้องมีการรายงานผลต่อคณะรัฐมนตรี เพื่อประเมินผลเป็นระยะ ๆ ว่าสิ่งที่ให้ไปนั้นมีความคุ้มค่าหรือไม่ ซึ่งนายกรัฐมนตรีย้ําว่าอยากจะเห็นการประเมินอย่างน้อยทุก ๆ ปี” นายณัฐพร กล่าว
-------------
กลุ่มประชาสัมพันธ์และเผยแพร่ สํานักโฆษก